2 prettige operas op VS-fees te sien | Netwerk24
Deur Elretha Britz 18 Junie 2019 15:30
Die Suid-Afrikaner Gérard Korsten dirigeer Don Pasquale en sy vrou, die internasionaal gevierde sopraan Eva Mei, vergestalt die hoofkarakter Norina.
Korsten en Mei het in 2018 in 'n operakonsert in Bloemfontein opgetree. Die rolprent word op 6 Julie om 14:00 in die Visual Media Hub van die rolprentskool op die kampus van die Universiteit van die Vrystaat (UV) vertoon.
The Old Maid and the Thief, deur die Italiaans-Amerikaanse komponis Gian Carlo Menotti, is 'n komiese uitbeelding van vroue se listigheid. Miss Todd is 'n huisvrou met 'n baie duur smaak in klere en 'n groot ou skinderbek. Sy steek haar neus in almal se sake, maar word nietemin hoog geag in plaaslike kringe.
Bob, 'n bedelaar wat by Miss Todd se huis aanklop, bied moontlike uitkoms vir Laetitia, Miss Todd se huiswerker. Dié raak halsoorkop verlief op Bob en probeer 'n manier vind om saam met hom weg te hardloop, wat Miss Todd lelik in die steek sal laat.
Die sangers is almal van Kaapstad – Raimondo van Staden-Slabbert (Bob), Jacobi de Villiers (Miss Todd), Janel Speelman (Laetitia) en Shirley Sutherland (Miss Pinkerton).
Sy het in haar loopbaan 'n draai in Swede en Duitsland gemaak en in Suid-Afrika het sy verskeie opera- en musiekspelrolle gesing. Sy was 'n lid van die Black Tie-ensemble en Kaapstad-opera en het in dié tyd onder andere Roxy in Chicago gesing, Rusalka in die gelyknamige opera van Dvorak, Eliza in My Fair Lady, Julie in The Carousel en Meg in Brigadoon.
Sy gee sangles by skole in Kaapstad en dirigeer verskeie kore.
Jacobi de Villiers is 'n mezzosopraan wat soos Sutherland ook drama en musiek studeer het – eers drama aan die Universiteit Stellenbosch (US) en toe musiek aan die UK waar sy in 2016 'n meestersgraad behaal het. Sy was tydens haar studies ook 'n lid van Kaapstad-opera, wat haar die geleentheid gegee het vir opera-optredes nie net in Suid-Afrika nie, maar ook in Oostenryk, Duitsland en Frankryk.
Sy sê 'n hoogtepunt was toe sy in 2013 as solis gekies is vir Refusal of Time van William Kentridge. Dit het tot oorsese aanbiedings gelei, asook sangonderrig in Duitsland. Van die operas waarin sy gesing het, is Gianni Schicchi, Die Zauberflöte, La Cenerentola en La Traviata.
Die sopraan Janel Speelman het, nadat Virginia Davids en Kamal Khan van die UK haar potensiaal ontgin het, in 2016 'n meestersgraad in opera aan die Universiteit van Michigan in die VSA voltooi.
Sy het nou 'n pos as sangdosent aan die US en sit terselfdertyd haar konsertloopbaan voort.
Die baritonRaimondo van Staden-Slabbert het al in die VSA, Frankryk, Duitsland en Finland opgetree en was deel van die Mandela Trilogy-opera, wat in Dubai en Hongkong opgevoer is. Hy het verskeie operarolle op sy kerfstok.
Sy musiekstudies het 'n hupstoot gekry toe hy die Gobbato-Qavane-operabeurs gewen het en die ATKV-Muziqanto-kompetisie in 2014. Ná 'n meestersgraad aan die US het hy vir 'n PhD aan die Noordwes-Universiteit ingeskryf, wat hy onlangs voltooi het. Hy tree ook as dirigent op.